আসাদুজ্জামান নূর: তার আগে তো এইসব দিনরাত্রি করেছি। বহুব্রীহি করেছি। অয়োময়ও করে ফেলেছি তখন। জমিদারের চরিত্র। তো একদিন হুমায়ূন ডেকে বললেন যে চিত্রনাট্য লিখছি একটা, সেখানে দুইটি চরিত্র আছে। একটা মাস্তানের। আরেকটি সুবর্ণার যে চরিত্র তার প্রেমিক। আমি বললাম যে,প্রেমিকের চরিত্রে করতে গেলে তো আমি যেভাবে কথা বলি, হাঁটাচলা করি এভাবে করলেই অভিনয় হয়ে যাবে। মাস্তানটা হয়তো একটু অন্য রকম চ্যালেঞ্জিং হবে। হুমায়ূন আমাকে এই সুযোগুলো দিয়েছে। আমি যেটা পছন্দ করেছি সেটাই করতে দিয়েছে। হুমায়ূনের আমার উপর একটা আস্থাও ছিল যে, আমাকে যা-ই দেবে আমি করতে পারব। তো আমি মাস্তানের চরিত্র যখন নিলাম, দু-একজন আমার যারা শুভাকাঙ্ক্ষী, তারা আমাকে নিরুৎসাহিত করেছিলেন যে, তুমি এটা ফেইল করবে। সেটা অবশ্য জমিদার চরিত্রের সময়ও আমাকে বলেছিলেন একজন— তুমি ফেইল করবে। তো করলাম। করার পরে যেটা হলো, সেটা তো ইতিহাস হয়ে গেল। আমি নিজেও কখনো ভাবিনি এটা হবে।